Die Bron se Madibadag
Colin Olivier van Dangerpoint Vuurtoring oorhandig 'n boek oor vuurtorings van Suid-Afrika aan Die Bron se skoolhoof, Sybill October
Die Bron Primêr te Stanford het aktief aan Madibadag op 18 Julie deelgeneem, maar kon weens e-posprobleme nie hulle foto's verlede week met Gansbaai Courant deel nie. "Dangerpoint Vuurtoring se toesighouer, Colin Olivier het namens Transnet 'n pragtige boek oor vuurtorings van Suid-Afrika aan ons skool se nuwe biblioteek geskenk en ons beskou dit as 'n waardevolle geskenk op Madibadag," sê Sybill October, skoolhoof. Die laerskool is ook deur werkers van die Departement van Openbare Werke en Vervoer bederf met instandhoudingswerk en die verfraaiing van die Gr R'e se speelpark (Jungle Gym) as hulle bydrae tot 67-minute vir naastediens.
"Ons leerders het in die vierkant bymekaargekom en hulle verjaardaglied aan Madiba voor die aanvang van die skooldag gesing, terwyl die Hoofdogter, Rineez Ali en Lerato Hermanus 'n treffende toespraak rakende die oud-Staatspresident gelewer het," vertel Sybill. Die leerders voel ook baie trots op hulself omdat hulle aan die einde van die skooldag besoek by die bejaardes van die Volvertroue Dienssentrum afgelê het. Daar het hulle pakkies koekies aan die bejaardes oorhandig as hulle deel van 67-minute vir naastediens. Sybill sê sommige van die leerders het ook na die gemeenskap uitgereik, rondbeweeg en gediggies voorgedra, gesing en lekkernye uitgedeel. "Die gemeenskap het hierdie mooi gebaar van die leerders hoog op prys gestel," sê Sybill.